b'\n_START_ARTICLE_\nMatti N\xc3\xa4rhi\n_START_PARAGRAPH_\nJuha Matti N\xc3\xa4rhi (s. 17. elokuuta 1975 Viitasaari) on suomalainen arvokisoissa kilpaillut keih\xc3\xa4\xc3\xa4nheitt\xc3\xa4j\xc3\xa4. N\xc3\xa4rhen urheiluseura oli Viitasaaren Viesti._NEWLINE_Nuorena N\xc3\xa4rhi oli yksi maailman lupaavimmista keih\xc3\xa4\xc3\xa4nheitt\xc3\xa4jist\xc3\xa4. H\xc3\xa4n saavutti hopeaa alle 20-vuotiaiden EM-kisoissa 1993, alle 20-vuotiaiden MM-kilpailuissa 1994 ja alle 23-vuotiaiden EM-kisoissa 1997. Vuonna 1998 N\xc3\xa4rhi p\xc3\xa4\xc3\xa4si mukaan ensimm\xc3\xa4isiin aikuisten arvokisoihinsa EM-kilpailuihin Budapestiin, jossa h\xc3\xa4n selviytyi loppukilpailuun ja sijoittui kahdeksanneksi tuloksella 82,59. N\xc3\xa4rhi oli yhdess\xc3\xa4 Aki Parviaisen kanssa syrj\xc3\xa4ytt\xc3\xa4nyt vanhat konkarit Kimmo Kinnusen ja Seppo R\xc3\xa4dyn Suomen mieskeih\xc3\xa4\xc3\xa4nheiton ter\xc3\xa4vimm\xc3\xa4lt\xc3\xa4 huipulta._NEWLINE_N\xc3\xa4rhelt\xc3\xa4 odotettiin paljon vuodelle 1999, mutta ep\xc3\xa4onnekseen reiden l\xc3\xa4hent\xc3\xa4j\xc3\xa4 kramppasi kuitenkin juuri ennen Sevillan MM-kilpailuja. N\xc3\xa4rhi kuitenkin heitti karsinnassa tuloksen 85,05 ja p\xc3\xa4\xc3\xa4si loppukilpailuun. Lopulta Aki Parviaisen kultamitalijuhliin p\xc3\xa4\xc3\xa4ttyneen loppukilpailun kolmannessa heitossa N\xc3\xa4rhelt\xc3\xa4 kuitenkin katkesi akillesj\xc3\xa4nne ja h\xc3\xa4n sijoittui 12:nneksi tuloksella 79,47._NEWLINE_Sinnikk\xc3\xa4\xc3\xa4sti N\xc3\xa4rhi kuitenkin kuntoutti itsens\xc3\xa4 seuraavalle kes\xc3\xa4lle, vaikka ei viel\xc3\xa4 t\xc3\xa4ysin huippukuntoon kerennytk\xc3\xa4\xc3\xa4n. Olympiapaikka j\xc3\xa4i lunastamatta ja katse oli suunnattu jo seuraavaan kauteen. My\xc3\xb6s vuosi 2001 oli vaivoja t\xc3\xa4ynn\xc3\xa4, ja kaiken huipennus oli olkap\xc3\xa4\xc3\xa4n hajoaminen Edmontonin MM-kilpailujen karsinnan avausheitossa. N\xc3\xa4rhi harkitsi uransa jatkoa, ja p\xc3\xa4\xc3\xa4tti yhdess\xc3\xa4 valmentajansa Kari Ihalaisen kanssa yritt\xc3\xa4\xc3\xa4 viel\xc3\xa4 kerran ja tavoitteeksi asetettiin Ateenan olympiakisoihin 2004 kaikki tai ei mit\xc3\xa4\xc3\xa4n -asenteella. _NEWLINE_Vuosi 2002 menikin olkap\xc3\xa4\xc3\xa4t\xc3\xa4 parannellessa, ja viel\xc3\xa4 2003 heitot j\xc3\xa4iv\xc3\xa4t 77 metriin, mutta t\xc3\xa4rkeint\xc3\xa4 olikin pit\xc3\xa4\xc3\xa4 k\xc3\xa4si ehj\xc3\xa4n\xc3\xa4 ja kokeilla sen kest\xc3\xa4vyytt\xc3\xa4. Toipumisaikana N\xc3\xa4rhen nimi pudotettiin pois Suomen Olympiakomitean ja Urheiluliiton tukilistoilta pois. H\xc3\xa4n my\xc3\xb6s valmistui diplomi-insin\xc3\xb6\xc3\xb6riksi. My\xc3\xb6s painoharjoittelua piti hieman soveltaa, koska kaksi kertaa leikattu selk\xc3\xa4 asetti sille omat rajoituksensa._NEWLINE_Talvikausi 2003\xe2\x80\x932004 meni harjoitellessa viisaasti, ja kev\xc3\xa4\xc3\xa4n ensimm\xc3\xa4inen kisa \xc3\x84\xc3\xa4nekosken sateessa sujui hyvin. Pihtiputaan Keih\xc3\xa4skarnevaalit osoittivat N\xc3\xa4rhen olevan parhaiden vuosiensa vireess\xc3\xa4. Keih\xc3\xa4s lensi 86,61 metri\xc3\xa4 ja paikat kestiv\xc3\xa4t ehjin\xc3\xa4. Keih\xc3\xa4skarnevaalien voitto varmisti olympiapaikan saman tien. Olympialaisissa N\xc3\xa4rhi selvitti tiens\xc3\xa4 keih\xc3\xa4sfinaaliin ja sijoittui kymmenenneksi tuloksella 80,28.'